b'\n_START_ARTICLE_\nKuvernementti\n_START_PARAGRAPH_\nKuvernementti (ven. \xd0\xb3\xd1\x83\xd0\xb1\xd0\xb5\xd1\x80\xd0\xbd\xd0\xb8\xd1\x8f, gubernija) oli Ven\xc3\xa4j\xc3\xa4n keisarikunnan ensimm\xc3\xa4isen tason hallintoalue. Kuvernementtia johti kuvern\xc3\xb6\xc3\xb6ri (ven. \xd0\xb3\xd1\x83\xd0\xb1\xd0\xb5\xd1\x80\xd0\xbd\xd0\xb0\xd1\x82\xd0\xbe\xd1\x80, gubernator). Osa kuvernementeista oli yhdistetty kenraalikuvern\xc3\xb6\xc3\xb6rin alaisuuteen. T\xc3\xa4llaisia alueita olivat Suomen suuriruhtinaskunta (Suomen l\xc3\xa4\xc3\xa4nit katsottiin kuvernementeiksi), Kongressi-Puola ja Ven\xc3\xa4j\xc3\xa4n Turkestan. Kuvernementtien lis\xc3\xa4ksi keisarikunnassa oli my\xc3\xb6s alueita (ven. \xd0\xbe\xd0\xb1\xd0\xbb\xd0\xb0\xd1\x81\xd1\x82, oblast) ja aluepiirej\xc3\xa4 (ven. \xd0\xbe\xd0\xba\xd1\x80\xd1\x83\xd0\xb3, okrug)._NEWLINE_Kuvernementteja oli aluksi vain kahdeksan kappaletta, mutta vuonna 1914 niit\xc3\xa4 oli jo 117 kappaletta. Ensimm\xc3\xa4iset kuvernementit perustettiin 18. joulukuuta 1708. Vuonna 1719 kuvernementit jaettiin provinsseihin (ven. \xd0\xbf\xd1\x80\xd0\xbe\xd0\xb2\xd0\xb8\xd0\xbd\xd1\x86\xd0\xb8\xd0\xb8, provintsii). My\xc3\xb6hemmin kuvernementtien m\xc3\xa4\xc3\xa4r\xc3\xa4 kasvoi 23 kappaleeseen. Vuoden 1775 uudistuksessa jako kuvernementteihin ja kihlakuntiin eli ujesteihin (ven. \xd1\x83\xd0\xb5\xd0\xb7\xd0\xb4, uezd) perustui alueiden v\xc3\xa4kilukuun. Samalla kuvernementti-nimityksen tilalle tuli ven\xc3\xa4l\xc3\xa4isper\xc3\xa4inen namestnitshestvo (\xd0\xbd\xd0\xb0\xd0\xbc\xd0\xb5\xd1\x81\xd1\x82\xd0\xbd\xd0\xb8\xd1\x87\xd0\xb5\xd1\x81\xd1\x82\xd0\xb2\xd0\xbe), mutta nimitys kuvernementti pysyi siit\xc3\xa4 huolimatta k\xc3\xa4yt\xc3\xb6ss\xc3\xa4. Vuoden 1796 m\xc3\xa4\xc3\xa4r\xc3\xa4yksell\xc3\xa4 Ven\xc3\xa4j\xc3\xa4 jaettiin j\xc3\xa4lleen kuvernementteihin ja kihlakuntiin, jotka puolestaan jaettiin volosteihin (ven. \xd0\xb2\xd0\xbe\xd0\xbb\xd0\xbe\xd1\x81\xd1\x82\xd1\x8c, volost)._NEWLINE_Helmikuun vallankumouksen j\xc3\xa4lkeen Ven\xc3\xa4j\xc3\xa4n v\xc3\xa4liaikainen hallitus nimesi kuvern\xc3\xb6\xc3\xb6rit uudelleen kuvernementtikomissaareiksi. Lokakuun vallankumous j\xc3\xa4tti aluejaon ennalleen, mutta kuvernementin hallintoelimeksi tuli kuvernementtineuvosto (ven. \xd0\xb3\xd1\x83\xd0\xb1\xd0\xb5\xd1\x80\xd0\xbd\xd1\x81\xd0\xba\xd0\xb8\xd0\xb9 \xd1\x81\xd0\xbe\xd0\xb2\xd0\xb5\xd1\x82, gubernskij sovet). Vuosina 1918\xe2\x80\x931929 Neuvostoliiton aluejakoa muutettiin lukuisia kertoja. Lopulta vuonna 1929 kuvernementit korvattiin alueilla (oblast), aluepiireill\xc3\xa4 (okrug) ja piireill\xc3\xa4 (rajon). Neuvostoliiton j\xc3\xa4lkeisiss\xc3\xa4 maissa termi\xc3\xa4 kuvernementti ei k\xc3\xa4ytet\xc3\xa4, mutta alueiden ja aluepiirien johtajat Ven\xc3\xa4j\xc3\xa4ll\xc3\xa4 ovat kuvern\xc3\xb6\xc3\xb6rej\xc3\xa4.'